જો કોઈ ડરતો હોય તો તેને શબ્દના સાચા અર્થમાં સર્જકતાની પહેલ કરવાનો હક્ક નથી. અહીં પહેલનો અર્થ કંઈક મૌલિક કરવું એ છે – એવું કે જે કંઈક નિત્યનવીન, સ્વાભાવિક, તાજું, કોઈના માર્ગદર્શન વિનાનું, દબાણ કે આગ્રહ વિનાનું હોય. તમે જે ‘ચાહો’ તે કરવું. તમે કોઈ ને કોઈ વાર એકાદ પથ્થર રસ્તાની વચ્ચે પડેલો જોયો હશે અને જોયું હશે કે કોઈ એક મોટર તેના ઉપર થઈ આંચકા સાથે પસાર થઈ. તમે પોતે તેવો કોઈ પથ્થર ખસેડ્યો છે ખરો? તમે પોતે ફરવા નીકળ્યા હો ને કદી કોઈ દરિદ્રનારાયણને, કોઈ ખેડૂતને કે કોઈ ગામડિયાને જોયો હોય ને જેવો જોયો કે તરત જ કોઈ પ્રેમાળ વર્તન કે જે સ્વંયસ્ફુરિત હોય, સ્વાભાવિક હોય, સીધું તમારા હ્રદયમાંથી ઉદ્દભવ્યું હોય, કોઈના કહેવાની રાહ જોઈને કરેલું ન હોય તેવું વર્તન કર્યું છે ખરું?